ལས་ཀྱི་སྣེ་ལ་ཡོད་པ་ཚོས་མང་གཙོ་ལག་ལེན་དོན་འཁེལ་ཡོང་ཐབས་སུ་དམིགས་བསལ་གྱིས་ཤུགས་སྣོན་རྒྱག་དགོས།འགའ་རེས་རང་ཉིད་འདོད་ན་ལས་དོན་བྱས།མ་འདོད་ན་ཉིན་འགྱངས་ཞག་འགྱངས་ཁུར་ལེན་མ་བྱས་པ་དང་།གལ་ཏེ་འབྲེལ་ཡོད་ལས་བྱེད་པས་དེ་ལྟར་ལས་དོན་མ་བསྒྲུབ་ན་ལས་བྱེད་པ་ཞེས་པའི་བདག་སྒྲ་དེ་ཐོབ་མི་ཐུབ།ང་ཚོའི་མང་གཙོའི་སྒྲིག་འཛུགས་འདི་ནི་འདི་ཕྱི་གཉིས་ཡོད་དང་ཡ་རབས་ལུགས་བཟང་གི་སྒྲིག་འཛུགས་ཚུལ་དང་མཐུན་པ་ཞིག་ཡོན།ཡར་རྒྱས་ལ་མཐའ་མེད་པས་ང་ཚོས་ནམ་ཡང་ཆོག་ཤེས་བྱེད་མི་རུང་།མིག་དཔེ་ཡར་བལྟ་བྱེད་དགོས་པ་ལས་ཐུར་བལྟས་བྱེད་ན་མི་འགྲིགས།དེ་ལུགས་ལས་བྱེད་པ་ཚོས་རང་རང་ངོ་སྐལ་གྱི་ལས་དོན་ལ་ཞེ་ཐག་པ་ནས་ཧུར་བརྩོན་ཆེར་བསྐྱེད་བྱེད་པ་དང་ལས་དོན་ཁག་ཡར་རྒྱས་ཀྱི་ཕྱོགས་སུ་མདུན་བསྐྱོད་བྱེད་དགོས་རྒྱུ་གནད་ཀྱི་སྙིང་པོ་ཡིན།